Hafró leggur til aukningu veiða í helstu nytjastofnum Það voru gleðileg tíðindi sem Jóhann Sigurjónsson forstjóri Hafrannsókna-stofnunar Íslands færði þegar kynnt var skýrsla um ástand nytjastofna og aflahorfur á næsta fiskveiðiári . Hafró kynnti ráðgjöf sína um úthlutun veiðiheimilda fyrir næsta fiskveiðiár á fundi með fréttamönnum og forystu sjávarútvegsmála í landinu sl. fimmtudag . Í ráðgjöf Hafró fyrir næsta kvótaár er gert ráð fyrir auknum fiskveiðiheimildum í flestum mikilvægustu botnfiskstegundunum og einnig í stofni íslensku sumargotssíldarinnar þrátt fyrir sýkingu í stofninum og síldardauða í Kolgrafafirði síðasta vetur . Tillögur Hafró eru um 20 þúsund tonna aukningu í þorskveiðum , hann fari úr 195.400 tonnum í 215.000 tonn . Ýsukvótinn aukist í um 2000 tonn frá aflamarki og reyndar um 4000 tonn frá tillögu Hafró á sama tíma í fyrra . Aflamark í ufsa vaxi um 7000 tonn frá síðasta fiskveiðiár og í löngu um 2000 tonn . Aflamark í íslensku sumargotssíldinni verði samkvæmt tillögu Hafró aukið úr 64. 000 tonnum frá þessu fiskveiðiári í 87.000 á því næsta . Hins vegar segja sérfræðingar Hafró mikla óvissu með loðnuveiðar á næstu vertíð , þar sem lítið hafi fundist af ungloðnu sem eigi að bera stofninn uppi . Upplýsingar um aðrar uppsjávartegundir , svo sem makrílinn , norsk-íslensku síldina og kolmunna bíði rannsókna og tillagna á vettvangi Alþjóða hafrannsóknarráðsins í haust . Mjög jákvæður tónn var í máli Jóhanns Sigurjónssonar forstjóra Hafró á fundinum sl. fimmtudag . Sagði hann stofnstærðir í öflugustu nytjastofnunum mjakast upp á við og ágætis horfur væri á því að aflamarkið í þorskinum yrði komið upp í 250 þúsund tonn eftir fjögur ár . Jóhann sagði vöxt þorskstofnsins nánast skólabókardæmi um þann árangur sem hægt væri að ná með markvissum fiskveiðistjórnunaraðgerðum . Einnig væru skilyrði í sjónum hagstæð og til dæmis engin merki um að hlýsjávarástand á miðum við landið væri á undanhaldi , en það hafa meðal annars haft áhrif á auknar makrílgöngur við landið síðustu árin .